Psalm 36 (2) - www.bybelkennis.co.za
by Coen Slabber · Published 24/05/2017 · Updated 23/05/2017
36:2 – 5: Die goddelose persoon.
Die psalmis sê die goddelose is altyd in opstand teen God. Hy het geen vrees vir Hom nie; hy praat net goed oor homself; hy is kwaadwillig en vals, vol haat en onverstandig. Goed doen bestaan nie vir hom nie. Al waaraan hy gedurig dink – selfs as hy gaan lê – is die kwaad. Hierdie beskrywing klink iewat oordrewe, maar die bedoeling is om 'n kontras te skep met wat volg.
Wie staan onder die oordeel van God? Natuurlik alle mense, want almal is sondaars. Diegene wat teen God in opstand kom, straf hy. Diep in sy hart fluister opstand vir die goddelose mens – hy is nie meer deel van God en die verbond nie Hy dink hy is beheer van sy eie lot. Omdat hy buite die verbond staan, het hy nie meer 'n ster om hom te lei nie. Hy besef nie die mens se vermoë om homself te verlei nie. Omdat hy buite die verbond staan, besef hy nie dat hy 'n sondaar is nie en daarom het hy geen vrees vir God nie. Die goddelose dink dat hy al die antwoorde het.